ROZHODNUTIE KOMISIE
zo 4. augusta 2006,
ktorým sa stanovuje indikatívne pridelenie viazaných rozpočtových prostriedkov rozčlenených podľa členských štátov v rámci cieľa Regionálna konkurencieschopnosť a zamestnanosť na obdobie rokov 2007-2013
[oznámené pod číslom K(2006) 3472]
(2006/593/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1083/2006 z 11. júla 2006, ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a ktorým sa zrušuje nariadenie (ES) č. 1260/1999 (1), a najmä na jeho článok 18 ods. 2,
keďže:
(1)
Podľa článku 3 ods. 2 písm. b) nariadenia (ES) č. 1083/2006 cieľ Regionálna konkurencieschopnosť a zamestnanosť je zameraný na posilnenie konkurencieschopnosti a atraktívnosti regiónov.
(2)
Podľa článku 4 ods. 1 písm. b) nariadenia (ES) č. 1083/2006 Európsky fond regionálneho rozvoja a Európsky sociálny fond prispievajú k dosiahnutiu cieľov uvedených v článku 3 ods. 2 písm. b) uvedeného nariadenia. Podľa článku 4 ods. 2 Kohézny fond takisto zasahuje do tých regiónov, ktoré nie sú oprávnené na pomoc v rámci cieľa Konvergencia a ktoré sa nachádzajú v členských štátoch oprávnených na pomoc z uvedeného fondu.
(3)
Podľa článku 20 nariadenia (ES) č. 1083/2006 sa má 15,95 % zdrojov, ktoré sú k dispozícii na plnenie záväzkov z Európskeho fondu regionálneho rozvoja, Európskeho sociálneho fondu a Kohézneho fondu (ďalej len „fondy“) na obdobie 2007 až 2013, prideliť na cieľ Regionálna konkurencieschopnosť a zamestnanosť vrátane 21,14 % na prechodnú a špecifickú pomoc uvedenú v článku 8 ods. 2 uvedeného nariadenia.
(4)
Je potrebné vypracovať indikatívny rozpis zdrojov rozčlenených podľa členských štátov, ktoré sa majú prideliť na cieľ Regionálna konkurencieschopnosť a zamestnanosť. Podľa článku 18 ods. 2 nariadenia (ES) č. 1083/2006 by sa toto malo uskutočniť v súlade s kritériami a metodikou stanovenými v prílohe II k nariadeniu (ES) č. 1083/2006.
(5)
V bode 4 prílohy II k nariadeniu (ES) č. 1083/2006 sa stanovuje metóda na pridelenie zdrojov, ktoré sú k dispozícii, členským štátom a regiónom oprávneným na financovanie podľa článku 6 uvedeného nariadenia.
(6)
V bode 6 písm. b) prílohy II k nariadeniu (ES) č. 1083/2006 sa stanovuje metóda na určenie pridelených prostriedkov v rámci prechodnej pomoci uvedenej v článku 8 ods. 2 uvedeného nariadenia.
(7)
V bode 7 prílohy II k nariadeniu (ES) č. 1083/2006 sa vymedzuje maximálna výška transferu z fondov pre každý členský štát.
(8)
V bodoch 12 až 31 prílohy II k nariadeniu (ES) č. 1083/2006 sa stanovujú sumy, ktoré sú určené na určité špecifické prípady na obdobie rokov 2007 - 2013.
(9)
Podľa článku 24 nariadenia (ES) č. 1083/2006 sa 0,25 % zdrojov, ktoré sú k dispozícii na plnenie záväzkov z fondov na obdobie rokov 2007 - 2013, vyhradí na financovanie technickej pomoci na základe iniciatívy Komisie; indikatívne pridelené prostriedky rozčlenené podľa členských štátov by preto nemali zahŕňať čiastku určenú na technickú pomoc,
PRIJALA TOTO ROZHODNUTIE:
Článok 1
Indikatívne sumy viazaných rozpočtových prostriedkov rozčlenených podľa členských štátov určených regiónom, ktoré sú oprávnené na financovanie zo štrukturálnych fondov v rámci cieľa Regionálna konkurencieschopnosť a zamestnanosť, ako sa uvádza v článku 6 nariadenia (ES) č. 1083/2006, vrátane dodatočných súm stanovených v prílohe II k uvedenému nariadeniu, sú uvedené v tabuľke 1 prílohy I.
Ročný rozpis viazaných rozpočtových prostriedkov rozčlenených podľa členských štátov a podľa rokov uvedených v predchádzajúcom odseku je uvedený v tabuľke 2 prílohy I.
Článok 2
Indikatívne sumy viazaných rozpočtových prostriedkov rozčlenených podľa členských štátov určených na prechodnú a špecifickú pomoc zo štrukturálnych fondov v rámci cieľa Regionálna konkurencieschopnosť a zamestnanosť, ako sa uvádza v článku 8 ods. 2 nariadenia (ES) č. 1083/2006, vrátane dodatočných súm stanovených v prílohe II k uvedenému nariadeniu, sú uvedené v tabuľke 1 prílohy II.
Ročný rozpis viazaných rozpočtových prostriedkov rozčlenených podľa členských štátov a podľa rokov uvedených v predchádzajúcom odseku je uvedený v tabuľke 2 prílohy II.
Článok 3
Toto rozhodnutie je určené členským štátom.
V Bruseli 4. augusta 2006